Verslag oor ‘blackface’ by US klaar | Netwerk24
Verslag oor ‘blackface’ by US klaar
Deur Alet Janse Van Rensburg 17 Mei 2016 12:35
Die kommissaris wat deur die Universiteit Stellenbosch (US) aangestel is om gebeure rondom die tydelike skorsing van Christine “Poekie” Briedenhann en Jo-Anne Cloete uit die koshuis Heemstede te ondersoek is eindelik klaar.
Die verslag word Vrydag verwag, nadat die ondersoek weens die universiteitsvakansie, openbare vakansiedae en die onbeskikbaarheid van sleutelbelanghebbendes vir onderhoude vertraag is.
Die verslag oor die sogenaamde “persgesig-voorval” sal aan die raadsvoorsitter, George Steyn, gelewer word, wat op sy beurt sal besluit hoe dit hanteer moet word.
“Ons kan verwag dat die verslag eers met raadslede gedeel sal word voordat dit aan die publiek bekend gemaak sal word. Presies hoe dit sal gebeur, is die voorsitter se besluit,” het Susan van der Merwe, US-kommunikasiehoof, gesê.
Die volgende raadsvergadering vind op 22 Junie plaas.
Adv. Renata Williams (SC) is deur die universiteitsraad aangestel om die ondersoek na die voorval in Februarie te lei.
Cloete en Briedenhann is aan die begin van Februarie vanjaar tydelik uit die vrouekoshuis Heemstede geskors nadat hulle hul lyf en gesig vir ’n partytjie geverf het.
Briedenhann het ’n foto van haar en Cloete op haar Instagram-profiel gelaai waarop dit aanvanklik gelyk het of hulle swart geverf is.
Die US se hantering van dié situasie, asook die gedrag van studente wat na aanleiding van die voorval by Heemstede “ingebreek” het, het deel van haar ondersoek gevorm.
Briedenhann se pa, dr. Joggie Briedenhann, het vroeër gesê hulle oorweeg regstappe teen die universiteit.
“Ons geval het verskeie tekortkominge in die universiteit se beleide en prosedures, asook die optrede van sy amptenare, ontbloot,” het die twee vrouestudente vroeër in ’n verklaring gesê. “Ons wil verseker dat ander studente nie op soortgelyke wyse deur hierdie tekortkominge in die toekoms benadeel en verontreg word nie.”
Briedenhann kon nie onmiddellik om kommentaar bereik word oor of dié regstappe voortgaan nie.
Meer oor: Heemstede
Poekie se pa skop nou vas
Ons soek nie Maties se geld, net ‘jammer’ sê Poekie se pa